Matiss Kivlenieks

Matiss Edumnds Kivlenieks (*26. august, 1996, Riga, Lotyšsko – † 4. júl, 2021, Novi, Michigan, USA) bol lotyšský profesionálny hokejový brankár, ktorý tragicky zahynul pri nehode ohňostroja počas osláv Dňa nezávislosti. Preslávil sa ako nádejný talent tímu Columbus Blue Jackets v National Hockey League, za ktorý však stihol odchytať iba 8 zápasov. 

V roku 2016 bol vyhlásený za najlepšieho brankára Majstrovstiev sveta v ľadovom hokeji hráčov do 20 rokov v Divízii I, kde zároveň Lotyšsko priviedol k postupu do elitnej skupiny súťaže. Rovnaké ocenenie získal v predošlom roku 2015, taktiež v Divízii I. Tu Lotyšsko získalo bronzovú medailu. Kivenieks krajinu reprezentoval aj na dvoch seniorských Majstrovstvách sveta a to v rokoch 2018 a 2021. 

V sezóne 2016/2017 bol vyhlásený za najlepšieho brankára a zároveň aj najlepšieho hráča juniorskej americkej ligy USHL, keď v 49 zápasoch udržal 93,2% úspešnosť zákrokov a získal 36 výhier.

Detstvo 
Kivlenieks sa narodil v Rige, hlavnom meste Lotyšska. Jeho otec umrel, keď bol ešte malý, a tak vyrastal s matkou, nevlastným otcom a mladšou sestrou. Jeho rodičia boli zamestnaní ako reštauratéri. V troch rokoch sa začal venovať hokeju a v piatich rokoch začal hrávať pozíciu brankára. K hokeju ho priviedol jeho bratranec.

Kariéra

Lotyšsko (Prizma Riga) 
Kivlenieks hokejovo vyrastal v rodnej Rige, kde nastupoval za juniorský tím Prizmy Riga. V ich drese zaznamenal ako 15-ročný svoj prvý seniorský debut, keď sa v sezóne 2011/2012 v bránkovisku predstavil v jedinom zápase. Bol pravidelnou súčasťou aj juniorského reprezentačného tímu Lotyšska, kde sa dvakrát zúčastnil Majstrovstiev sveta juniorov do 18 rokov (raz z toho Elitnej Divízii a raz v Divízii I.).

Juniorský hokej 
Ako 16-ročný sa presťahoval do Spojených štátov, kde nastupoval v ligách MNHJL, NAHL a napokon aj v najvyššej americkej juniorskej súťaži USHL. Tu zažil rekordnú sezónu 2016/2017, keď sa po výborných výkonoch stal najlepších brankárom ligy a získal titul najlepšieho hráča súťaže. 

V čase svojho juniorského pôsobenia v USA naďalej reprezentoval Lotyšsko na reprezentačnej úrovni. Zúčastnil sa dvoch Majstrovstiev sveta juniorov do 20 rokov Divízie I., kde si pri oboch príležitostiach vyslúžil cenu za najlepšieho brankára. V prvom roku (2015) získal bronzovú medailu, v druhom sa postaral o postup Lotyšska do Elitnej Divízie (zlatá medaila). 

Aj napriek nadštandardným výkonom v juniorskom hokeji nebol nikdy draftovaný do NHL.

AHL (Cleveland Monsters) 
Napriek tomu, že Kivlenieks nebol draftovaný, bol v roku 2017 podpísaný tímom Columbus Blue Jackets. Dohodli sa na trojročnej skúšobnej zmluve. Pre jeho rozvoj Blue Jackets zvolili American Hockey League a ich záložný tím Cleveland Monsters. Tu pôsobil až do roku 2021 a postupne sa vypracoval do užšieho výberu brankárskych nádejí Columbusu.

Columbus Blue Jackets 
Svoj debut v NHL zažil 19. januára 2020, keď svojimi 31 zákrokmi doviedol Blue Jackets k výhre 2:1 nad tímom New York Rangers. V sezóne 2019/2020 zasiahol ešte do ďalších piatich zápasov a nakoniec ročník ukončil s 89,8% úspešnosťou zákrokov a iba jedinou výhrou. 

V sezóne 2020/2021 sa väčšinou nachádzal v tzv. "taxi zostave" Blue Jackets (hráči, ktorí kvôli COVID-19 boli pripravení ako zdraví náhradníci v prípade nakazania sa hráčov v prvom tíme). Šancu dostal nakoniec len v dvoch zápasoch, z ktorého vyhral jeden a pripísal si 90,1% úspešnosť zárkokov. 

V sezóne 2021/2022 mal v tíme figurovať na pozícii tretieho brankára.

Majstrovstvá sveta 
Kivlenieks sa dostal do reprezentačného výberu na Majstrovstvá sveta dvakrát (2018,2021). Zatiaľ čo v prvom prípade sa na ľad nedostal, v druhom prípade, na domácom ľade v Rige sa stal prvým brankárom tímu. Výrazne sa zapísal do histórie aj tým, že bol v bránke pri historicky prvej výhre Lotyšska nad Kanadou. Taktiež bol však bol aj pri historicky prvej prehre Lotyšska s Kazachstanom.

Smrť 
4. júla 2021 Kivlenieks tragicky zahynul počas osláv Dňa nezávislosti, ktoré trávil v meste Novi, v dome brankárskeho trénera Blue Jackets - Mannyho Legaceho. Na oslavách bol prítomný aj jeho blízky priateľ, krajan a brankárky kolega z Blue Jackets - Elvis Merzlikins. Aj napriek tomu, že v USA, žil od roku 2013, v lete sa vždy vracal do rodného Lotyšska, a tak išlo o jeho prvú oslavu nezávislosti. Jeho smrť zapríčinil ohňostroj, ktorý sa vychýlil z plánovanej trajektórie a zasiahol Kivlenieksa. Po incidente bol prevezený do nemocnice, kde však v dôsledku rozsiahlych vnútorných zranení srdca a pľúc bola konštatovaná smrť.  Vyšetrovanie potvrdilo klasifikáciu inciidentu ako nehody. Nikto z prítomných neporušil zákony a nebol dokázaný prípadný úmysel.

Elvis Merzlikins na Kivlenieksovom pohrebe 15. júla 2021 prehlásil, že Kivlenieks pri incidentne chránil svojim telom ostatných oslavujúcich vrátene Merzlikinsovej ženy Aleksandry, ktorá bola v tom čase tehotná. Stredné meno syna Mezlikinsa - Knowa Matissa Merzlikinsa je spomienkou aj odkazom práve na Kivlenieksa. N;a pohrebe sa mimo iných zúčastnili aj bývalý tréner John Tortorella, aktálny tréner Brad Larsen, či spoluhráči Nathan Gerbe a Elvis Mezlikins.

Štatistiky v NHL

Referencie 

Lotyšskí hokejoví brankári
Brankári Columbus Blue Jackets
Hráči Columbus Blue Jackets
Lotyšskí hokejisti
Osobnosti z Rigy
Účastníci MS v hokeji 2018
Účastníci MS v hokeji 2021